Pašilaičių linijos ir formos

Pamokos tema: Architektūros stebėjimas ir piešimas iš natūros Pašilaičiuose.
Klausimas: Kaip architektūra formuoja rajono veidą?
Temos BUP: Dailė - aplinkos vaizdavimas; perspektyva, proporcijos, kompozicija. Istorija - Kasdienis gyvenimas sovietinėje Lietuvoje; sovietmečio modernizacija ir jos poveikis visuomenei. Geografija - žmogaus veikla ir aplinka.
Tikslas: Ištirti Pašilaičių architektūros ypatumus, analizuoti architektūrinius objektus ir sukurti architektūrinį piešinį iš natūros.
Uždaviniai:
1. Išanalizuoti Pašilaičių architektūros formas, tūrius, ritmą, perspektyvą ir fasadų sprendimus. 
2. Suprasti, kaip architektūra formuoja rajono tapatybę ir gyventojų patirtį. 
3. Stebint pasirinktą objektą pritaikyti perspektyvos, proporcijų ir kompozicijos principus. 
4. Sukurti architektūrinį piešinį iš natūros ir pristatyti pasirinktą objektą. 
Kompetencijos: Pažinimo, kultūrinė, kūrybiškumo, komunikavimo.
Priemonės: Piešimo lapai, pieštukai, trintukai, kieti pagrindai piešimui, rašikliai, mobilieji įrenginiai audiogidui klausyti. 
Vertinimas: Formuojamasis.
Metodai: Patyriminis mokymas, stebėjimas, aplinkos analizė, diskusija, piešimas iš natūros, refleksija.
Vieta: Pašilaičių g. 13, Vilnius.
Klasė: 7–10.
Veiklos: Mokiniai kartu su mokytoju eina „Neakivaizdinio Vilniaus“ maršrutu „Pašilaičiai: išskirtiniai blokinių namų mikrorajonai ir muzikos žvaigždžių filmavimo aikštelės“, klausosi audiogido, stebi ir analizuoja architektūrinius objektus. Vėliau pasirenka vieną architektūrinį objektą ir piešia jį iš natūros, taikydami perspektyvos, proporcijų ir kompozicijos principus. Pamokos pabaigoje trumpai pristato pasirinktą objektą ir savo piešinį.
Įtrauktis: SUP mokiniams suteikiama papildoma mokytojo pagalba, leidžiama naudotis parengtais stebėjimo klausimais ir vaizdiniais pavyzdžiais. Prireikus užduotis supaprastinama, koncentruojantis į pagrindinių formų ir proporcijų perteikimą. 



PAMOKOS PLANAS
ĮVADAS (15 min)
Mokytojas supažindina mokinius su pamokos tema, tikslu ir pagrindiniu klausimu: „Kaip architektūra formuoja rajono veidą?“. Trumpai aptaria, į ką svarbu atkreipti dėmesį stebint architektūrą: formas, tūrius, ritmą, perspektyvą, fasadų sprendimus, medžiagas ir aplinkos organizavimą.
Mokytojas papasakoja apie pamokos veiklas ir užduotis.
Mokytojas primena saugaus elgesio taisykles, aptaria, kurioje erdvėje bus galima rinktis architektūrinį objektą, kurį mokiniai pieš.
MOKYMOSI VEIKLOS (2 val. 30 min)
Mokiniai kartu su mokytoju eina „Neakivaizdinio Vilniaus” maršrutu „Pašilaičiai. Išskirtiniai blokinių namų mikrorajonai ir muzikos žvaigždžių filmavimo aikštelės“. Keliaudami tarp objektų klausosi audiogido, stebi architektūrinius sprendimus ir aptaria lankomus objektus. Mokytojas užduoda klausimus, skatinančius analizuoti formas, tūrius, ritmą, perspektyvą, fasadų sprendimus, rajono identitetą ir architektūros poveikį gyventojų patirčiai.
Klausimų pavyzdžiai: 
· Kaip šio pastato formos veikia jūsų pirmąjį įspūdį apie jį? 
· Kokius pasikartojančius elementus pastebite pastate ir kaip jie prisideda prie bendro architektūrinio vaizdo? 
· Kaip keičiasi pastato vaizdas ir jūsų suvokimas apie jį stebint iš skirtingų vietų? 
· Kokios fasado detalės, medžiagos ar spalvos labiausiai apibūdina šio pastato charakterį? 
· Ką šis pastatas pasakoja apie Pašilaičių rajoną ir jo tapatybę? 
· Kaip, jūsų nuomone, ši architektūra veikia žmonių kasdienę patirtį ir savijautą šioje vietoje? 
· Kurios architektūrinės šio objekto savybės vertos būti išryškintos piešinyje ir kodėl?
Baigę maršrutą mokiniai individualiai pasirenka vieną architektūrinį objektą iš visų matytų. Mokytojas primena pagrindinius perspektyvos, proporcijų ir kompozicijos principus (teorinė medžiaga pateikta pamokos medžiagoje). Mokiniai individualiai piešia pasirinktą objektą iš natūros. Mokytojas konsultuoja, padeda tiksliau perteikti formas, erdvę ir architektūrines detales.
Baigę piešinį mokiniai pasirengia trumpam pristatymui. Jie apgalvoja, kodėl pasirinko būtent šį objektą ir kokias jo savybes siekė atskleisti savo darbe, įsivertina, kaip gerai jiems pavyko visa tai perteikti.

APIBENDRINIMAS IR REFLEKSIJA (20 min)
Mokiniai pristato savo piešinius. Papasakoja, kokį objektą pasirinko, kokios jo architektūrinės savybės jiems pasirodė įdomiausios ir kokius sprendimus priėmė piešdami.
Mokytojas inicijuoja refleksiją ir kviečia aptarti mokymosi patirtį. Galimi refleksiniai klausimai:
· Ką naujo sužinojote apie Pašilaičių architektūrą? 
· Kuris objektas labiausiai atkreipė jūsų dėmesį ir kodėl? 
· Kas piešiant iš natūros buvo sudėtingiausia? 
· Kaip architektūra prisideda prie rajono tapatybės kūrimo? 
· Kokius stebėjimo įgūdžius šiandien labiausiai lavinote? 
Mokytojas apibendrina pamoką, aptaria pasiektus rezultatus ir pabrėžia architektūros stebėjimo svarbą pažįstant miestą.

